
REFERAT DE APROBARE
a proiectului privind scutirea de la plata impozitului pentru anul 2023 a Casei de Ajutor Reciproc a Pensionarilor.
	Legea nr. 227/2015 privind Codul fiscal, cu modificările și completările ulterioare, prevede la 1art. 456 alin. (1) şi art. 464 alin. (2), situațiile în care nu se datorează impozit/taxă pe construcții și teren. Alin. 2 ale articolelor mai sus menționate dă posibilitatea consiliilor locale să aprobe și alte scutiri de la plata impozitului pe clădiri și/sau teren altele decât cele expres prevăzute de lege, anumitor categorii de contribuabili. Astfel, în conformitate cu litera d) a art. 456 alin. (2) se pot scuti  clădirile utilizate de organizaţii nonprofit folosite exclusiv pentru activităţile fără scop lucrativ, iar potrivit literei f) a art. 464 alin. (2) se pot scuti terenurile aparţinând asociaţiilor şi fundaţiilor folosite exclusiv pentru activităţile fără scop lucrativ. Scutirea de la plata impozitului se aplică începând cu data de 1 ianuarie a anului următor celui în care persoana depune documentele justificative.
Văzând solicitarea Casei de Ajutor Reciproc a Pensionarilor Timișoara de scutire a acesteia de la plata impozitului pe clădiri și teren aferent imobilului (clădire și teren) situat în orașul Deta, str. Victoriei, nr. 92, ap. 1, jud. Timiș, pe anul 2023, am inițiat proiectul de hotărâre privind acordarea acestei scutiri cu condiția desfășurării activității asociației în imobilul menționat, conform cu statutul acesteia. 

